recursal/SuperWikiNEXT-32B huggingface dataset:
**პატრიკ ლინდბერგი** (შვედ. Patrik Lindberg; ასევე ცნობილია როგორც შვედ. **f0rest**; დ. 10 ივნისი, 1988) — შვედი კიბერსპორტსმენი, „Counter-Strike" და „Counter-Strike: Global Offensive"-ის მოთამაშე. პატრიკმა თავისი კარიერა დაიწყო 2005 წელს. მან ფართოდ მოიხვეჭა რეპუტაცია კიბერსპორტში, როდესაც გახდა საუკეთესო მოთამაშე მსოფლიოში. ასევე აღსანიშნავია მისი გატარებული 4 წელი Fnatic-ში, პატრიკი დაეხმარა Fnatic-ს და გახადა დომინანტი გუნდი 2009 წელს, ასევე ამ წელს Fnatic გახდა მაღალ შემოსავლიანი გუნდი „Counter-Strike"-ს ისტორიაში. 2010 წლის მიწურულს პატრიკმა დატოვა Fnatic და შეუერთდა SK Gaming-ს, სადაც დარჩა 2012 წლის ივლისამდე. ცოტახანში პატრიკი გადავიდა „Counter-Strike:Global Offensive"-ში და შეუერთდა გუნდს Ninjas in Pyajamas.

პროფესიული კარიერა
------------------

პატრიკმა თავისი კარიერა დაიწყო 2005 წელს, როდესაც ჰქოდა დებიუტი სამხრეთ კორეაში World e-Sports Games-ზე, სადაც თამაშობდა შვედურ გუნდ Bergrip Gaming სთვის.Bergrip მა დაამარცხა ყველა მისი მოწინააღმდეგე Catch-Gamers ის ჩათვლით, გახდა ჩემპიონი და მოიგო 50,000 ამერიკული დოლარი.გამარჯვების შემდგომ პატრიკმა დატოვა სკოლა რადგან კონცენტრაცია მოეხდინა თავის „Counter-Strike"-ის კარიერაზე. პატრიკი ნომინირებული იქნა eSports Award 2005 ზე საუკეთესო მოთამაშის კატეგორიაზე. მან დატოვა Bergrip თავის თანაგუნდელთან Kristoffer „Tentpole" Nordlund თან ერთად და შეუერთდა Fnatic-ს სადაც გახდა გუნდის სამუდამო წევრი.

პატრიკმა თავის პირველი წელი Fnatic-ში ჩაატარა წარმატებულად, სადაც გუნდმა გამოიმუშავა 100,000 ამერიკული დოლარი.2006 წელს Fnatic-მა მოიგო Cyberathlete Professional League ჩემპიონატი. ხოლო ვერცხლის მედალზე გავიდა Electronic Sports World Cup-ზე.პატრიკი კიდევ ერთხელ ნომინირებული იქნა კიბერსპორტის დაჯილოდოვებაზე, სადაც გახდა საუკეთესო „Counter-Strike"-ის მოთამაშე. 2010 წლის სეზონზე პატრიკმა და თავისმა გუნდელმა კრისტოფერ ალესუნდმა დატოვეს Fnatic და შეუერთდნენ SK Gaming-ს. 

2012 წელს პატრიკი გადავიდა „Counter-Strike Global Offensive"-ში სადაც შეუერთდა გუნდს Ninjas in Pyjamas სადაც ის დღემდე თამაშობს, Ninjas in Pyjamas გახდა დომინანტი გუნდი „Counter-Strike: Global Offensive" ში სადაც მათ მოიგეს 87თამაში მიყოლებით წაგების გარეშე. 2014 წელს Ninjas in Pyjamas-მა მოიგო უმაღლესი ტურნირი ESL One Cologne.

სქოლიო
------

1. ↑  Vilkan, Jonas Alsaker (September 4, 2007). „Patrik "f0rest" Lindberg: The best there is?". GotFrag. დაარქივებულია ორიგინალიდან — სექტემბერი 23, 2012. ციტირების თარიღი: მარტი 18, 2016.
2. ↑  Velazco, Gerardo (August 11, 2012). „NiP comes back for CS:GO". SK Gaming. დაარქივებულია ორიგინალიდან — სექტემბერი 24, 2015. ციტირების თარიღი: მარტი 18, 2016.
**FTSE 100** (Financial Times Stock Exchange Index, არაფორალურად Footsie) — ლონდონის საფონდო ბირჟის წამყვანი ინდექსი. ანგარიშდება დამოუკიდებელი კომპანია FTSE Group-ის მიერ, რომელსაც ერთობლივად ფლობენ გაზეთი Financial Times და ლონდონის საფონდო ბირჟა.

მისი გაანგარიშება დაიწყო 1984 წლის 3 იანვრიდან 1000 პუნქტის დონიდან. თავის რეკორდულ ნიშნულს - 6950,6 პუნქტს მიაღწია 1999 წლის 30 დეკემბერს.

ინდექსის კომპონენტები
---------------------

2021 წლის თებერვალში სამრეწველო საქონლისა და მომსახურების სექტორი იყო ყველაზე მსხვილი ინდექსში წონით 11,5%, მას მისდევდა ფინანსური სექტორი 11,3%-ით და მესამე ადგილზე ჯანდაცვის სექტორი 9,9%-ით. ინდექსის ყველა მონაწილის საერთო საბაზრო კაპიტალიზაციაში 10 უმსხვილეს კომპანიას ჰქონდა 41% ჯამური წონა.

შერჩევის კრიტერიუმები
---------------------

კომპანიები, რომელთა აქციები მიიღება მხედველობაში FTSE 100 ინდექსის გაანგარიშებისას, უნდა აკმაყოფილებდნენ FTSE Group-ის მიერ წარდგენილ პირობებს:

* შედიოდეს ლონდონის საფონდო ბირჟის ნუსხაში,
* FTSE 100 ინდექსის აქციების ღირებულება უნდა იყოს გამოხატული ფუტებსა ან ევროში,
* გაიარონ გარკვეულ სახელმწიფოსთან კუთვნილების ტესტი,
* აქციები უნდა იმყოფებოდეს თავისუფალ მიმოქცევაში და იყოს მაღალ ლიკვიდური.

ინდექსი გადაიხედება ყოველ კვარტალურად, მარტის, ივნისის, სექტემბრისა და დეკემბრის პირველ პარასკევს.

სქოლიო
------

1. ↑  Financial Times Stock Exchange Group (FTSE). *investopedia.com*. ციტირების თარიღი: 2022 წლის 4 მარტი.
2. ↑  Why the FTSE 100 has hit a record high. *theguardian.com*. ციტირების თარიღი: 2022 წლის 4 მარტი.
3. ↑  Trading Indices. *comparebrokers.co*. ციტირების თარიღი: 2022 წლის 4 მარტი.
4. ↑  FTSE Indices. *corporatefinanceinstitute.com*. ციტირების თარიღი: 2022 წლის 4 მარტი.
5. ↑  MiniFutures FTSE 100. *borsaitaliana.it*. ციტირების თარიღი: 2022 წლის 4 მარტი.
F.R. David
**F.R. David** (ნამდვილი სახელი - *ელი რობერტ ფიტუსი დევიდი*, დაბ. 1 იანვარი, 1947 წ. მენზელ ბურგუიბაში, ტუნისი) არის წარმოშობით ტუნისელი ფრანგი ინგლისურენოვანი მომღერალი.

კარიერა
-------

1970-იანი წლების დასაწყისში F.R. David უკრავდა ფრანგულ როკ-ჯგუფში *Les Variations*, რის შემდეგაც წამოიწყო სოლო-კარიერა.

1982 წელს მომღერალმა გამოუშვა თავისი ყველაზე პოპულარული სიმღერა *Words*, რომლის 8 მილიონი ეგზეპლარი გაიყიდა მსოფლიოში, ხოლო ბრიტანულ ჰიტ-აღლუმებში მეორე პოზიციას იკავებდა 1983 წლის 30 აპრილიდან 7 მაისამდე. ეს სიმღერა შედიოდა მის სადებიუტო ანალოგიური დასახელების ალბომში სხვა ისეთ ჰიტებთან ერთად, როგორებიცაა: «Take Me Back», «Pick Up The Phone», «Music» და სხვ.

F.R. David-ის პოპულარობამ მწვერვალს მიაღწია 1980-იანი წლებში, როდესაც მან გამოუშვა კიდევ ორი ალბომი «Long Distance Flight» (1984) და «Reflections» (1987). ამის შემდეგ მან 20-წლიან შესვენებას 2007 წელს მოაყოლა მორიგი ალბომი «The Wheel».

მომღერლის უკანასკნელ წარმატებულ სინგლად ითვლება «I’ll Try To Love Again» (1992).

დისკოგრაფია
-----------

### ალბომები

* Words (1982)
* Long Distance Flight (1984)
* Reflections (1987)
* The Wheel (2007)
* Numbers (2009)

### სინგლები

* «Words» (1982)
* «I Need You» (1983)
* «Pick Up The Phone» (1983)
* «Music» (1983)
* «Play A Little Game» (1983)
* «Gotta Get A Move On» (1983)
* «Sand Dunes» (1983)
* «Dream Away» (1983)
* «Sahara Night» (1986)
* «Don’t Go» (1987)
* «I’ll Try To Love Again» (1992)

### კრებულები

* Greatest Hits (1991)

რესურსები ინტერნეტში
--------------------

* F. R. David-ის ბიოგრაფია დაარქივებული 2008-11-14 საიტზე Wayback Machine.
* F.R. DAVID - FANPAGE IN FRANCE დაარქივებული 2007-03-14 საიტზე Wayback Machine.
* F.R. DAVID - FANCLUB IN KOREA
* F.R. David MySpace-ში

|  |  |
| --- | --- |
| იდენტიფიკატორები ვიკიმონაცემებში რედაქტირება | 
* BNE: XX1001809
* BNF: cb13893001w (data)
* GND: 134355237
* ISNI: 0000 0001 0813 6912
* LCCN: n92107584
* MusicBrainz: 2f9a4b9e-e36d-42a5-be45-0ba00a2c2409
* NKC: xx0147709
* NLP: A19681902
* SNAC: w6n59750
* VIAF: 10032925
* WorldCat Identities (VIAF-ის მეშვეობით): 10032925

 |
**F-22 Raptor** — Lockheed Martin-ის მიერ წარმოებული ამერიკის შეერთებული შტატების ერთადგილიანი, ორ ძრავიანი სტელსის სისტემის მეხუთე თაობის გამანადგურებელი თვითმფრინავი, რომელიც შეიქმნა 1980-იან წლებში გამოშვებული F-15 Eagle-ს შესაცვლელად. აშშ-ის შეიარაღებაში შევიდა 2000-იან წლებში, მხოლოდ 187 F-22 არის შეკვეთილი. მისი ექსპორტი აკრძალულია, მიუხედევად იმისა, რომ იაპონიამ, ისრაელმა და ავსტრალიამ ინტერესი გამოიჩინა.

კრიტიკა
-------

ზოგიერთი მას იწუნებს რადგან ფიქრობს, რომ იგი არაა გათვლილი ასიმეტრიული კონფლიქტებისთვის, რომლებშიც ამერიკელები მონაწილეობენ (ავღანეთის ომი, ერაყის ომი) და რომლებშიც, მათი აზრით, საჭიროა მოიერიშე თვითმფრინავები და არა ცივი ომის ტიპური საჰაერო უპირატესობის მფლობელი თვითმფრინავები.

ომებში მომაწილეობა
------------------

2011 წლის მონაცემებით სამხედრო ოპერაციებში მონაწილეობა არ მიუღია.

ავარიები
--------

2004 წლის 20 დეკემბერს, ნელის ბაზიდან აფრენის შემდეგ ერთი F-22 მაშინვე ჩამოვარდა. 
მფრინავმა დროულად მოახდინა კატაპულტირება და გადარჩა.

2009 წლის 25 მარტს, ერთი F-22 ჩამოვარდა ედვარდსის ბაზიდან დაახლოებით 10 კილომეტრის დაშორებით.
მფრინავი არ მსახურობდა აშშ-ის სამხედრო-საჰაერო ძალებში. იგი მუშაობდა კომპანია Lockheed-თვის. დაიღუპა.

სქოლიო
------

1. ↑  Details of F/A-22 crash December 2004
2. ↑  Lockheed pilot killed in F-22 crash[*მკვდარი ბმული*]

რესურსები ინტერნეტში
--------------------

* (ინგლისური) F-22 ავიამშენებლის ოფიციალური საიტი
* (ინგლისური) საიტი F-22 შესახებ
* (ინგლისური) F-22 GlobalSecurity.org–ზე
* (ინგლისური) F-22 იოსებ ფ.ბაუჰერის ვებ-გვერზე დაარქივებული 2009-03-21 საიტზე Wayback Machine.
* (ინგლისური) F-22 სურათი
* (ინგლისური) F-22 ტექნიკური დეტალები
**ზაქათალის ნაკრძალი** (აზერ. Zaqatala Dövlət Təbiət Qoruğu) — სახელმწიფო ნაკრძალი აზერბაიჯანში. მდებარეობს ზაქათალის რაიონში. ნაკრძალი შეიქმნა 1929 წელს და მისი მიზანი მთის ტყიანი ლანდშაფტების დაცვა იყო. მდებარეობს აზერბაიჯანის ჩრდილო-დასავლეთ ნაწილში, ზღვის დონიდან 600-3600 მეტრამდე ზონაში. გავრცელებულია ვერხვი, ჭალის მუხა, ქართული მუხა, რცხილა, წიფელი, თელა, ცაცხვი, იფანი, წაბლი. ცხოველებიდან ბინადროს ჯიხვი, კავკასიური ირემი, არჩვი, გარეული ღორი, დათვი, კვერნა, შურთხი და სხვა. მისი ფართობია 25 200 ჰა, საიდანაც ტყეებს უკავია 15 772 ჰა, მინდვრებს — 5830 ჰა

ფლორა და ფაუნა
--------------

ნაკრძალში 800-ზე მეტი სახეობის მცენარე იზრდება.

ტყის ქვედა საზღვარზე (1200 მ-მდე) იზრდება იბერიული მუხა, ნეკერჩხალი, და სხვა ჯიშის ხეები, რომლებიც შერეულ ტყეს ქმნიან. ტყეში მცირე ზომის ხეებსა და ბუჩქებში ბევრი კენკროვანი მცენარე იზრდება — თხილი, კუნელი, შინდი, უცვეთელა, იელი, ზღმარტლი და სხვ.

საშუალოდ ტყის სარტყელში (1200—1800 მ) აღმოსავლური წიფლის ხელშეუხებელი ტყეებია (ნაკრძალის 75 %-ზე მეტ ფართობზე), ხეების საშუალო ასაკი 150 წელია. მდინარეების ხეობებში იზრდება შავი მურყანი, ზედა ტერასებზე — მრავალსაუკუნოვანი ცაცხვები, კაკლის ხეები, ხურმა, თხილი, ველური ბალი.

ტყის სარტყლის ზედა დანოტივებულ ნაკვეთებზე (2000 მ-მდე) იზრდება ნეკერჩხლისა და შერეული (საყვირის ხე, წიფელი, ცირცელი, არყის ხე) ტყეეები, რომლებსაც ცვლიან მაღალმთიანი მუხნარები, არყის მეჩხერი ტყეები და კავკასიური როდოდენდრონის ბუჩქნარები. აქვე გვხვდება ფიჭვი ტყეებით დაკავებული მცირე მონაკვეთი.

სუბალპური მთის ზოლის ფერდობი დაფარულია მაღალი ტანის ბალახებით, მწვანე მინდვრებით, რომლებიც გამოიყენება როგორც საძოვრები დაღესტნელი ჯიხვების, კეთილშობილი ირმებისა და შველების მიერ. 2400 მეტრის სიმაღლის გადასახედიდან ფართოდაა გადაჭიმული ალპური მინდვრები.

ნაკრძალში არის 37 სახეობის ძუძუმწოვარა ცხოველი (ირმები, ტახები, დათვები, კვერნები, თახვები, ტყის კატები, ფოცხვერები), 8 სახეობის ამფიბია, 12 სახეობის რეპტილია, 104 სახეობის ფრინველი.

ლიტერატურა
----------

* ქართული საბჭოთა ენციკლოპედია, ტ. 4, თბ. 1979. — გვ. 488.

რესურსები ინტერნეტში
--------------------

* აზერბაიჯანის ნაკრძალები
**ზაქათკარის კოშკი** — არქიტექტურული ძეგლი დუშეთის მუნიციპალიტეტში, სოფელ ზაქათკარის სამხრეთ-დასავლეთით, ნასოფლარ სუნტნის ტერიტორიაზე. თარიღდება ადრინდელი შუა საუკუნეებით.

აღწერა
------

კოშკი ზურგიანია, ნაგებია რუხი ფერის, ერთმანეთს კარგად მორგებული, მოგრძო ლოდების სწორხაზოვანი რიგებით. შემორჩენილია მხოლოდ ქვედა, ყრუ ნაწილი. მოგვიანებით კოშკის თავი მოუსწორებიათ და ზედ დაუდგამთ წვრილი ნატეხი ქვით ტლანქად ნაშენი პატარა სამლოცველო. განსხვავებული ორიენტაციის გამო, სამლოცველო კოშკზე ცერადაა დადგმული ისე, რომ სამი კუთხე კოშკის კედლების მიმართ გადმოშვერილი აქვს, ხოლო სამხრეთის ფასადის წინ პატარა, დაბალი კუთხით შემოზღუდული, სამკუთხა მოხაზულობის ეზოა შექმნილი. ორივე მხრიდან ბრტყლად გადახურული შესასვლელი სამლოცველოს სამხრეთ კედლის აღმოსავლეთ კიდეშია. სამლოცველო უაფსიდოა. შიგნით აღმოსავლეთ და სამხრეთ კედლები სწორია, დასავლეთ და ჩრდილოეთ კედლები — მრუდხაზოვანი. აღმოსავლეთ კედლის ჩრდილოეთ კიდესთან ვიწრო და მაღალი თაღოვანი სარკმელია, რომელსაც საფეხუროვანი რაფა აქვს. ჩრდილოეთ კედლის აღმოსავლეთ ნაწილში ძირს დახრილი ცალმაგი სათოფურია. სამლოცველოს იატაკის ქვეშ ტიხრით გამიჯნური ორი სამალავია მოწყობილი. ინტერიერი გადახურულია სხმული კამარით, რომელსაც განივკვეთში სამცენტრიანი თაღის ფორმა აქვს. ფასადები სადაა. კედლები დასრულებულია ნატეხი ქვით გამოყვანილი თაროსებრი ლავგარდნით.

ლიტერატურა
----------

* *დვალი თ.*, საქართველოს ისტორიისა და კულტურის ძეგლთა აღწერილობა, ტ. 2, თბ. 2008. — გვ. 248.
|  |  |
| --- | --- |
|  | არ უნდა აგვერიოს შემდეგ მნიშვნელობა(ებ)ში: **თისელის ღვთისმშობლის ეკლესია (გუმბათიანი).** |

**თისელის ღვთისმშობლის ეკლესია** — სოფელ თისელში მდებარე დარბაზული ეკლესია. ეკლესია სტილისტური ნიშნებით XIV-XV საუკუნეთა მიჯნით თარიღდება და უახლოვდება თისელის ღვთისმშობლის გუმბათოვანი ეკლესიის პერიოდს.

ძეგლის აღწერა
-------------

ეკლესია ნაგებია თლილი ქვით, მას შესასვლელი დასავლეთიდან აქვს, ხოლო თითო სარკმელი ყველა კედელში აქვს დატანებული. სამხრეთის სარკმელი დატანებულია კედლის დასავლეთ ნაწილში და არა შუაში, ფაქტია, რომ სარკმელი სამხრეთის მინშენის შემდეგ დააყენეს და მისი მდებარეობა გაითვალისწინეს. ჩრდილოეთის კედელი კლდის ნაპირზეა აღმართული. სამხრეთით კი ეკლესიას აფსიდიანი ეგვტერი აკრავს. 

ეკლესია კედლიან-კამარიანად არის შემონახული. კამარა საკმაოდ უსწორმასწოროდაა ნაშენი, გამოყოფილია ერთი საბჯენი თაღით, ჩრდილოეთისა და სამხრეთის კედელზე თითო პილასტრია. ბრტყელ აფსიდში ორი ღრმა ნიშია დატანებული, ასევე გვხვდება ქვის ტრაპეზის ნაწილიც.

კედლის კარნიზი დამახასიათებელია ამ ეპოქის არქიტექტურისათვის, იგი შედგება მარტივი ლილვისა და წრეთარგისაგან. ასევე ძალიან დამახასიათებელია სარკმლების მორთულობაც: საპირე ქვა სწორკუთხაა, გარედან ორმაგი გლუვი ლილვით არის მოჩარჩოებული, შიგნიდან კი ცალი ლილვით. 

ასევე საინტერესოა დასავლეთის კარიბჭე. მისი სიგანე და სიმაღლე ერთნაირია. აქვს ოთხი საბჯენი თაღი, რომლებიც ძალიან დაბლა იწყება. წინათ ამოშენებული ყოფილა, ახლა კი ოთხივე მხრიდან გახსნილია. კარიბჭეს გარედანაც და შიგნიდანაც თლილი ქვის პერანგი ჰქონია, ახლა მათი კვალი რამვენიმე ქვითაა წარმოდგენილი. კარიბჭეს ვარსკვლავისებური კამარა აქვს. იგი ძალიან ბრტყელია, შუაში ბურთულა აქვს და ამ ბუურთულიდან გამოდის 8 მსხვილი ლილვი. ლილვებს შორის მდებარე სამკუთხედები უბრალო თლილი ქვითაა შევსებული. 

სამხრეთის ეგვტერი, როგორც ეს მისი გარღვეული იატაკიდან ჩანს, საძვალე ყოფილა.

ლიტერატურა
----------

* ბერიძე ვ. „სამცხის ხუროთმოძღვრება", თბ. 1955
**თამაზ ამბროლაძე** (დ. 23 დეკემბერი, 1936, ქუთაისი — გ. 2017) — ქართველი გეოლოგი, ინჟინერი, მეცნიერი, პედაგოგი.

ბიოლოგია
--------

1960 წელს დაამთავრა საქართველოს პოლიტექნიკური ინსტიტუტის გეოლოგიის ფაკულტეტი, ჰიდროგეოლოგიის სპეციალობით.

1960 წელს მუშაობა დაიწყო სახელმწიფო საპროექტო ინსტიტუტ „საქგიპროშახტში" ინჟინრად, სადაც მუშაობდა 1962 წლამდე. 1962-1968 წლებში მუშაობდა საქართველოს პოლიტექნიკურ ინსტიტუტში, ჰიდრავლიკისა და ჰიდრონაგებობების კათედრაზე. 1962-1965 წლებში იყო კათედრის ასპირანტი, შემდეგ ლაბორანტი და ასისტენტი. 1968-2006 წლებში ეწეოდა პედაგოგიურ მოღვაწეობას საქართველოს პოლიტექნიკური ინსტიტუტის ჰიდრავლიკის კათედრაზე, პედაგოგ-დოცენტის სტატუსით. 1970-1973 წლებში იყო საქართველოს პოლიტექნიკური ინსტიტუტის ჰიდროტექნიკისა და სანტექნიკის ფაკულტეტის სამეცნიერო საბჭოს სწავლული მდივანი. 1973-1976 წლებში მუშაობდა ჰიდროტექნიკისა და სანტექნიკის ფაკულტეტის დეკანის მოადგილედ. 1976-1985 წლებში იყო საქართველოს პოლიტექნიკური ინსტიტუტის ჰიდროტექნიკისა და სანტექნიკის ფაკულტეტის დეკანი. 2006-2017 წლებში არჩეული იყო საქართველოს ტექნიკური უნივერსიტეტის ჰიდროინჟინერიის დეპარტამენტის ასოცირებულ პროფესორად და ეწეოდა პედაგოგიურ მოღვაწეობას, ჰიდრავლიკისა და საინჟინრო ეკოლოგიის მიმართულებით. ავტორია 50-ზე მეტი სამეცნიერო ნაშრომის, 2 სახელმძღვანელოს, დამხმარე სახელმძღვანელოსა და სასწავლო-მეთოდური ლიტერატურის. იყო საერთაშორისო კონგრესის სარედაქციო კოლეგიის წევრი (2009). მრავალწლიანი სამეცნიერო-პედაგოგიური მოღვაწეობისათვის მიღებული ჰქონდა საუწყებო ჯილდოები და საპატიო სიგელები.

ბიბლიოგრაფია
------------

* ჰიდრავლიკა, ჰიდროლოგია, ჰიდრომეტრია: სახელმძღვანელო, თბილისი, ტექნ. უნ-ტი, 2013, გვ. 462 ISBN 9789941203800
* წყლის მეურნეობა : დამხმარე სახელმძღვანელო, თბილისი, ტექნ. უნ-ტი, 2009, გვ. 392 ISBN 9789941145902
* ლაბორატორიული პრაქტიკუმი ჰიდრავლიკაში, თბილისი, 1978, გვ. 120
* ლაბორატორიული პრაქტიკუმი ჰიდრავლიკაში, თბილისი, საქართველოს პოლიტექნ. ინ-ტი, 1974, გვ. 134

ლიტერატურა
----------

* წყარო: საქართველოს არქიტექტორთა და მშენებელთა ენციკლოპედია, წიგნი 2, თბ. 2021, გვ. 45

რესურსები ინტერნეტში
--------------------

* თამაზ ამბროლაძე — საქართველოს ბიოგრაფიული ლექსიკონი
**ზლატოუსტი** (რუს. Златоуст) — ქალაქი რუსეთში, ჩელიაბინსკის ოლქში. ზლატოუსტის საქალაქო ოლქის ადმინისტრაციული ცენტრი. 2016 წლის მონაცემებით ქალაქის მოსახლეობა შეადგენს 169 057 კაცს. ქალაქთან ახლოს, მისგან აღმოსავლეთით, 60-ე მერიადიანზე გადის ევროპისა და აზიის საზღვარი.

გეოგრაფია
---------

ქალაქი მდებარეობს რუსეთის ევროპულ ნაწილში. მდინარე აიზე, ჩელიაბინსკიდან დასავლეთით 120 კილომეტრში და მოსკოვიდან 1750 კილომეტრში დასავლეთით. ქალაქში გადის ტრანსციმბირის მაგისტრალი.

ისტორია
-------

პირველი რუსული დროებითი დასახლება თანამედროვე ზლატოუსტის ტერიტორიაზე ჩამოყალიბდა XVII საუკუნეში ოქროს მაძიებლების საქმიანობასთან დაკავშირებით. თავად ქალაქი ზლატოუსტი დაარსდა 1754 წელს ლითონის ნაკეთობათა ქარხანასთან ერთად და სახელი ეწოდა წმინდა იოანე ოქროპირის (რუს. Иоанн Златоуст) პატივსაცემად. 
1815 წელს აქ დაარსდა იარაღის ქარხანა. 1917 წლის 4 დეკემბერს ქალაქში დამყარდა საბჭოთა ხელისუფლება. 1918 წლის 27 მაისს ქალაქთან გაიმართა ბრძოლა ლეგიონერებსა და ადგილობრივ წითელარმიელებს შორის.

მეორე მსოფლიო ომში 30 000-მდე ადამიანმა მიიღო მონაწილეობა ზლატოუსტიდან, 9 000-ზე მეტი ვერ დაბრუნდა ბრძოლის ველიდან.

ღირსშესანიშნაობა
----------------

* ზლატოუსტის წმინდა სამების ტაძარი
* ზლატოუსტის სერაფიმე საროველის ტაძარი
* ტაგანაის ეროვნული პარკი

ცნობილი ადამიანები
------------------

* ბორის შაპოშნიკოვი (1882-1945) — საბჭოთა კავშირის მარშალი.
* ანატოლი კარპოვი (დ. 1951) — რუსი მოჭადრაკე, მსოფლიოს მე-12 ჩემპიონი.

რესურსები ინტერნეტში
--------------------

* ქალაქ ზლატოუსტის ოფიციალური ვებ-გვერდი
* ზლატოუსტის საქალაქო ოლქის ოფიციალური ვებ-გვერდი

1. ↑
**ზირაათ ბანკი** — სახელმწიფო საკუთრებაში არსებული ბანკი, დაარსდა 1863 წელს თურქეთში. Ziraat ბანკი სიდიდით მეორე თურქული ბანკია, Garanti ბანკის შემდგომ. ჟურნალ „The Banker"-ის მიერ გამოქვეყნებული „საუკეთესო 1000 მსოფლიო ბანკის 2004 წლის შესახებ" მოხსენების თანახმად აღნიშნული ბანკი 115-ე ადგილზეა. ბოლო რეიტინგით ის 141-ე ადგილზე იყო, თუმცა 26 საფეხურით წინ აიწია. Ziraat ბანკი არის თურქეთის ერთ-ერთი უმსხვილესი და უძველესი ბანკი, მისი კაპიტალის 100 % თურქეთის რესპუბლიკის სახელმწიფო საკუთრებაა.

ისტორია
-------

XIX საუკუნის პირველი ნახევრის განმავლობაში, ვაჭრობისა და ფინანსების დასავლური მოდელების მიღებით, უცხოურმა ბანკებმა ეტაპობრივად დაიწყეს საქმიანობა ოსმალეთის იმპერიაში. იმ პერიოდში არ იყო საკმარისი კაპიტალი ეროვნული საბანკო სისტემის შესაქმნელად და ვერავინ ახსენებდა ეროვნული ბანკების არსებობას, როგორც კაპიტალის წყაროს. ეს მდგომარეობა უფრო საზიანო იყო ფერმერებისათვის, რადგან ისინი მოსახლეობის უმეტეს ნაწილს შეადგენდნენ და რადგან მათ არ გააჩნდათ რაიმე ინსტიტუციური ფინანსური სტრუქტურა, რისთვისაც უნდა მიმართულიყვნენ, მათ თანხის აღებისას მაღალი პროცენტები ერიცხებოდათ. სწორედ ასეთ პირობებში, ოსმალეთის იმპერიის, ამჟამად სერბეთის ნიშის პროვინციის გუბერნატორმა მიდჰათ ფაშამ, რომელიც მოღვაწეობდა 1822–1884 წლებში, ამ სირთულეების გადასალახად პირველი ნაბიჯების გადადგმა დაიწყო 1863 წელს და მიაღწია „სამშობლოს ფონდების" რეორგანიზაციას, რომელიც დამტკიცდა 1867 წელს. ეს იყო სოფლის მეურნეობის ფინანსური კუთხით სახელმწიფოს მიერ დაარსებული პირველი ინსტიტუტი, რომელიც ფუნქციონირებდა სახელმწიფო გრანტით. 

მეჰმედ საბით საროღლუ, ზირაათ ბანკის აღმასრულებელი დირექტორი თურქეთის რესპუბლიკის ადრეულ პერიოდში
1888 წელს სამშობლოს ფონდებს დაერქვა Ziraat ბანკი ანუ სოფლის მეურნეობის ბანკი, სწორედ ამ პერიოდიდან ბანკის სათავო ოფისმა ფუნქციონირება დაიწყო სტამბოლში. 1930-იანი წლებიდან Ziraat ბანკმა მნიშვნელოვანი როლი ითამაშა თურქეთში სოფლის მეურნეობის სექტორში პროექტების დაფინანსების კუთხით. 

1923 წლის ბოლოს თურქეთის დამოუკიდებლობის ომის დასრულების შემდეგ, Ziraat ბანკი კიდევ ერთხელ გახდა გაერთიანებული პირი.
1993 წელს დაარსდა აგრეთვე Ziraat ბანკი მოსკოვში, აგრეთვე ყაზახეთშიც. 2001 წელს Ziraat ბანკს მთლიანად შეუერთდა Emlak ბანკი .

ლიტერატურა
----------

* *Ziraat Bank Annual Report 2018*, Ziraat Bank, 2018,

რესურსები ინტერნეტში
--------------------

* ოფიციალური საიტი

სქოლიო
------

1. ↑  Marois, Thomas; Güngen, Ali Rıza (2 August 2016). „Credibility and class in the evolution of public banks: the case of Turkey" (PDF). *The Journal of Peasant Studies*. **43** (6): 1285–1309. doi:10.1080/03066150.2016.1176023.
2. ↑  Emlakbank artık Ziraat Bankası. *Hurriyet.com.tr*. Hürriyet (2011-07-09). ციტირების თარიღი: 2011-03-31
**თამარის კოშკი** — არქიტექტურული ძეგლი, დგას სოფელ ლაფანყურის ჩრდილოეთ-დასავლეთით 1,5-2 კილომეტრზე, მდინარე ლოპოტის ხეობაში. მდინარის ერთ-ერთ პატარა შენაკადის გონჯახევის პირას, მუნჯებად წოდებულ ადგილზე. სავარაუდოდ, თარიღდება განვითარებული შუა საუკუნეებით. ადგილობრივი მოსახლეობა შენობის აგებას თამარ მეფეს უკავშირებს და კოშკსაც მის სახელს უწოდებს. 

კოშკი გეგმით სწორკუთხაა (სიგრძე — 9 მ. სიგანე — დაახლოებით 6,5 მ.), წაგრძელებულია აღმოსავლეთ-დასავლეთის მიმართულებით. ნაგებია ნაეტხი ქვისა და რიყის ქვის შერეული წყობით. ძლიერ ადზიანებულია. შემორჩენილია სართულნახევრის სიმაღლეზე. კედლებიდან, მნიშვნელოვანი დანაკარგების გარეშე, მიწიდან დაახლოებით 4 მეტრის სიმაღლეზე მხოლოდ ჩრდილოეთისღა დგას. აღმოსავლეთისა და დასავლეთის კედლები ნაწილობრივაა შემორჩენილი, ხოლო სამხრეთისა მთლიანად დანგრეულია და ნანგრევებით ისე დაფარული, რომ მისი კვალიც აღარ ჩანს.

კოშკის პირველი სართული ნანგრევებითაა სავსე და მისი არქიტექტურული გადაწყვეტა არ ირკვევა. დასავლეთ კედელში მცირე, კვადრატულია (20 x 20 სანტიმეტრი ), რომელიც, როგორც ჩანს, სართულის განათებისათვის უნდა ყოფილიყო განკუთვნილი. კოშკის მეორე სართულის კედლებიდან არსებითად, მხოლოდ ჩრდილეთი კედელიღაა დარჩენილი - დაახლოებით 1.5 სიმაღლეზე. ამ კედლის შუა ნაწილში მცირე, სწორკუთხა ნიშაა. დასავლეთ კიდესთან კი - მცირე, გამჭოლი, კვადრატული ხვრელი.

ლიტერატურა
----------

* საქართველოს ისტორიისა და კულტურის ძეგლთა აღწერილობა, ტ. 1-II, თბ. 2015. — გვ. 307.
**ნაცისტურმა გერმანიამ** ძლიერი თამბაქოს საწინააღმდეგო მოძრაობა წამოიწყო და პირველი საზოგადოებრივი მოწევის საწინააღმდეგო კამპანია გააჩაღა თანამედროვე ისტორიაში. თამბაქოს საწინააღმდეგო მოძრაობები მრავალ ქვეყანაში წამოიწყო XX საუკუნის დასაწყისში, თუმცა არცერთს არ ჰქონია რაიმე წარმატება გარდა გერმანიისა, სადაც კამპანიას მხარს უჭერდა მთავრობა, ნაცისტების ხელისუფლებაში მოსვლის შემდეგ. ეს იყო უძლიერესი მოწევის საწინააღმდეგო მოძრაობა მსოფლიოში 1930-იან და 1940-იან წლებში. ნაცისტი ლიდერები გმობდნენ მოწევას და ღიად აკრიტიკებდნენ თამბაქოს მოხმარებას. კვლევა მოწევაზე და მის ზიანზე ადამიანის ჯანმრთელობაზე ნაცისტების მმართველობის პერიოდში ერთ-ერთი უმნიშვნელოვანესი იყო ამ პერიოდისთვის. ჰიტლერის პირადი ზიზღი მოწევის მიმართ და ნაცისტების რეპროდუქციის პოლიტიკა მოწევის წინააღმდეგ კამპანიის მოტივირების მთავარ ფაქტორთა შორის იყო.

ეს კამპანია მოიცავდა მოწევის აკრძალვას ტროლეიბუსებში, ავტობუსებში და საქალაქო მატარებლებში, ჯანსაღი ცხოვრების აგიტაციას, ვერმახტში სიგარეტის რაციონის შეზღუდვას, ჯარისკაცებისთვის სამედიცინო ლექციების ჩატარებასა და თამბაქოზე ბეგარის გაზრდას. ნაცისტებმა ასევე შემოიღეს შეზღუდვები თამბაქოს რეკლამაზე, თამბაქოს რაციონირება ქალებისთვის, მოსაწევი ადგილების გადატიხვრა რესტორნებსა და კაფეებში.

მიუხედავად ამ მცდელობისა, თამბაქოს მოხმარება ნაცისტების მმართველობის ადრეულ წლებში არ შემცირებულა 1939 წლამდე, თუმცა მას მნიშვნელოვანი ეფექტი ჰქონდა სამხედრო პერსონალზე და ჯარისკაცებზე 1939-45 წლებში. ნაცისტური გერმანიის კაპიტულაციის შემდეგ მეორე მსოფლიო ომის ბოლოს, ამერიკელი სიგარეტის მწარმოებლები სწრაფად ითვისებენ გერმანულ ბაზარს. XX საუკუნის ბოლოსთვისაც კი მოწევის საწინააღმდეგო კამპანიას ომისშემდგომ გერმანიაში ნაცისტური პერიოდის მსგავსი მასშტაბებისთვის არ მიუღწევია.

ლიტერატურა
----------

* Bachinger, E; McKee, M (2007), "Tobacco policies in Austria during the Third Reich", *The International Journal of Tuberculosis and Lung Disease* **11** (9): 1033–7, PMID 17705984,
* Brooks, Alexander (19 January 1996), "Guest Column: Forward to the Past", *The Daily Californian*
* Doll, Richard (2001), "Commentary: Lung cancer and tobacco consumption", *International Journal of Epidemiology* **30** (1): 30–31, ,
* Haustein, Knut-Olaf (2004), *Fritz Lickint (1898-1960) – Ein Leben als Aufklärer über die Gefahren des Tabaks*, *Suchtmedizin in Forschung und Praxis*,
* Proctor, Robert N (1999), "Why did the Nazis have the world's most aggressive anti-cancer campaign?", *Endeavour* **23** (2): 76–9, PMID 10451929,. წაკითხვის თარიღი: 2011-11-27
* Proctor, Robert (1988), *Racial Hygiene: Medicine Under the Nazis*, Harvard University Press, ISBN 0-674-74578-7
* R. Nicosia, Francis; Huener, Jonathan (2002), *Medicine and Medical Ethics in Nazi Germany*, Berghahn Books, ISBN 1-57181-386-1
**ზიუზინოს ბორისისა და გლების ეკლესია** (რუს. Церковь Бориса и Глеба в Зюзине) — მართლმადიდებლური ეკლესია მოსკოვში. ტაძარი დაარსებულია XVII საუკუნეში. იგი შენდებოდა 1688-1704 წლებში. მდებარეობს მოსკოვის სამხრეთ-დასვლეთის ადმინისტრაციულ ოლქში ზიუზინოში (ყოფილი სოფელი) მისამართი: პერეკოპის ქუჩა № 7. 

ეკლესია მიეკუთვნება რუსეთის მართლმადიდებელი ეკლესიის მოსკოვის საპატრიარქოს მოსკოვის ეპარქიას.

ისტორია
-------

ადგილი სადაც მდებარეობდა სოფელი ზიუზინო, ეკუთვნოდა პროზოროვსკიების თავადთა საგვარეულოს. ბორისისა და გლების ეკლესის მშენებლობა მიმდინარეობდა 1688 წლიდან 1704 წლამდე. ქვედა თბილი ეკლესია, რომელიც ნაკურთხი იყო წმინდა მთავარ ვლადიმირის სახელზე ააგეს და აკურთხეს უკვე 1688 წელს, ხოლო ზედა ზაფხულის ეკლესია, თავადების ბორისისა და გლების სახელზე ნაკურთხი კი მხოლოდ 1704 წელს. 

1938 წელს, გაძლიერებული ანტისაეკლესიო კამპანიის დროს კომუნისტურმა ხელისუფლებამ ეკლესია დახურა. 1950-იანი წლების ბოლოს გაიმართა მისი პირველი სარესტავრაციო სამუშაოები, რის შემდეგაც მასში განათავსეს ალმასების გადამამუშავებელი სახელოსნო. 1979 წელს დაიწყო ახალი სარესტავრაციო სამუშაოები, რის შემდეგაც ეკლესიაში განათავსეს საბჭოთა კავშირის ინსტრუმენტისა და მანქანათმშენებლობის სამინისტროს არქივი. 

1989 წელს ეკლესია დაუბრუნდა რუსეთის მართლმადიდებელ ეკლესიას, იგი გადავიდა სევასტოპოლის რაიონის მართლმადიდებელი მრევლის კუთვნილებაში და აღდგა ღვთისმსახურება.

2005 წლიდან ბორისისა და გლების ეკლესიასთან მოქმედებს საკვირაო სკოლა როგორც ბავშვებისათვის, ასევე მოზარდებისათვის.

არქიტექტურა
-----------

თავდაპირველად ბორსისა და გლების ეკლესიის ადგილზე განთავსებული იყო ძველი, ხის ტაძარი. ახალი ტაძარი ააგეს ე. წ. „ნარიშკინის (მოსკოვის) ბაროკოს" სტილში. ეკლესიის არქიტექტურა ახლოსაა ტროიცე-ლიკოვის სამების ეკლესიის არქიტექტურასთან, რომლის არქიტექტორიც უნდა იყოს იაკობ ბუხვოსტოვი. ამ მიზეზის გამო ბორისისა და გლების ეკლესიის მშენებლობაც სწორედ მას მიეწერება.

ეკლესია აგებულია მარალი თაღოვანი პალატით, საკურთხევლისა და კარიბჭის სიმაღლე ერთნაირია. ტაძარი სემკულია ტრადციული მოსკოვური ბაროკოს სტილში. ზედა სართულზე ასასვლელად გამოყენებულია შიდა კიბე. 

1879 წელს ეკლესიას მიაშენეს სამრეკლო, რომელიც დღევანდელ დღემდე არ შემონახულა.

რესურსები ინტერნეტში
--------------------

* Церковь Бориса и Глеба в Зюзино
* Храм благоверных князей Бориса и Глеба в Зюзине на сайте Православие.Ru
* «Зюзино. От села до района столицы» დაარქივებული 2009-03-30 საიტზე Wayback Machine.
თალიშის სახანო 1801-1813 წლებში
**თალიშის სახანო** — ფეოდალური სახელმწიფო აზერბაიჯანში. ჩამოყალიბდა XVIII საუკუნის შუა წლებში სამხრეთ-დასავლეთით კასპიისპირეთსი ნადირ-შაჰის სახელმწიფოს დაშლის შედეგად. ხელსაყრელმა გეოგრაფიულმა მდებარეობამ განაპირობა ლენქორანის დაწინაურება; იგი სახანოს დედაქალაქად და ხელოსნობის ცენტრად გადაიქცა. მირ-მუსტაფა-ხანის დროს (1786-1814) თალიშის სახანოში ფეხი მოიკიდა რუსულმა ორიენტაციამ. 1795 წელს ხანმა რუსეთს სთხოვა მფარველობა. 1802 წელს თალიშის სახანო მიიღეს რუსეთის მფარველობაში. გულისტანისა (1813) და თურქმანჩაის (1828) ხელშეკრულებებით თალიშის სახანო რუსეთის იმპერიის შემადგენლობაში შევიდა.

ლიტერატურა
----------

* ქართული საბჭოთა ენციკლოპედია, ტ. 4, თბ. 1979. — გვ. 577.

რესურსები ინტერნეტში
--------------------

* შეგიძლიათ იხილოთ მედიაფაილები თემაზე **„თალიშის სახანო"** ვიკისაწყობში.

|  |  |  |  |
| --- | --- | --- | --- |
| 

| ხ • გ • რ
კავკასიის სახანოები |
| --- |
|  |
| 
* არდებილი
* ბაქო
* განჯა
* ერევანი
* თავრიზი
* თალიში
* მაკინი
* მარაღინი
* ნახიჩევანი
* ყაზახი
* ყარაბაღი
* ყარადაღი
* ყუბა
* შაქი
* შირვანი
* ჯავადი
* ხოი
 |

 |
იავის ტოპოგრაფიული რუკა
**იავა** (ინდონ. Jawa) — კუნძული ინდონეზიაში, დიდი ზონდის კუნძულების ჯგუფში. ამ კუნძულზე მდებარეობს ქვეყნის დედაქალაქი ჯაკარტა. აქ მდებარეობდა ძლევამოსილი ინდუისტურ-ბუდისტური სამეფოები, ისლამური სასულთნოები და ჰოლანდიელების სამეფო. იავას ამჟამად წამყვანი ადგილი უკავია ინდონეზიის ეკონომუკრ, პოლიტიკურ და კულტურულ ცხოვრებაში. 2006 წელს ჩატარებული აღწერის შედეგად, აქ ცხოვრობს 130 მილიონი ადამიანი, მოსახლეობის მხრივ ეს კუნძული პირველია მსოფლიოში, იავა მოსახლეობის რაოდენობით უსწრებს იაპონიის ყველაზე დასახლებულ კუნძულ ჰონსიუსაც. იავა აგრეთვე პირველი კუნძულია მოსახლეობის სიმჭიდროვის მხრივაც.

აქ მრავალი კულტურული ძეგლი მდენარეობს, ერთ-ერთი მათგანია ბორობუდური, რომელიც იუნესკომ მსოფლიო მემკვიდრეობის სიაში შეიტანა.

გეოგრაფია
---------

სემერუ და მთა ბრომო, აღმოსავლეთი იავა
კუნძულზე მრავლადაა ვულკანები, იავას ფართობის მხრივ მსოფლიოს კუნძულებს შორის მეცამეტე ადგილი უკავია, ხოლო ინდონეზიაში მესამე ადგილს იკავებს. კუნძულზე ვულკანები სანაპირო ზოლის სიახლოვეს მიუყვება, აქ მრავლადაა მოქმედი ვულკანები. იავის უმაღლესი წერტილია ვულკანი სემერუ (3,676 მ), მეორე უმაღლესი ვულკანია მერაპი (2,968 მ). იავა სრუტეების მეშვეობითაა გამოყოფილი, ჩრდილოეთით მდებარე კუნძულ სუმატრას, დასავლეთით მდებარე კუნძულ ბალს, აღმოსავლეთით მდებარე კუნძულ ბორნეოს და სამხრეთით მდებარე შობის კუნძულს. 

კუნძულის დიდი ნაწილი უკავია ბრინჯის ველებს. იავაზე მოყავთ ყველაზე ბევრი ინდონეზიური ყავა, მისი მოყვანა აქ დაიწყეს 1699 წლიდან, აქ აგრეთვე მოყავთ ყავა არაბიკა. 

კუნძულზე საკმაოდ ბევრი გრძელი მდინარე მიედინება, მათგან ყველაზე დიდია 600 კილომეტრიანი მდინარე სოლო. კუნძულს ჩრდილოეთი სანაპიროები გაშენებულია იავის ზღვის ზოლში. იავა იყოფა ხუთ პროვინციად, აქ არის ერთი სპეციალური რეგიონი და განსაკუთრებული ქალაქი ჯაკარტა.

სქოლიო
------

ვიკისაწყობში არის გვერდი თემაზე:
***იავა***

1. ↑  გვერდი 6.  დაარქივებულია ორიგინალიდან — 2008-05-28. ციტირების თარიღი: 2010-04-25.
დედამიწის თანამგზავრი

  

თანამგზავრი ერთ-ერთი ასტრონომიული ობიექტია. იგი თავისი პლანეტის გარშემო ბრუნავს და მასთან ერთად ვარსკვლავის გარშემო ტრიალებს. თანამგზავრი შეიძლება დიდი და შეიძლება პატარა იყოს. მაგალითად მთვარე, იგი დედამიწაზე 1/5-ჯერ პატარაა, მაგრამ არსებობს იმდენად მცირე თანამგზავრი, რომ მათი დანახვა თანამედროვე ტელესკოპებით, არც თუ ისე ადვილია. მაგალითად, მზის სისტემაში ყველაზე დიდ პლანეტას, იუპიტერს 63 თანამგზავრი ჰყავს. თუ იუპიტერს სამოყვარულო ტელესკოპით შეხედავთ, მაქსიმუმ 6 ან 7, ყველაზე დიდ თანამგზავრებს დაინახავთ. 
არსებობს როგორც ბუნებრივი, ისე ხელოვნური თანამგზავრი.

ასტრონომები თვლიან, რომ თანამგზავრად შეიძლება ჩაითვალოს ობიექტი, რომელიც მოძრაობს ცენტრალური სხეულის(პლანეტა, ასტეროიდი) გარშემო ისე, რომ ამ ობიექტის შემადგენელი სისტემის ბარიცენტრი იმყოფება სხეულის შიგნით.

თუ ბარიცენტრი არის ცენტრალური სხეულის გარეთ, სხეული კი არ უნდა ჩაითვალოს თანამგზავრად, არამედ სისტემის შემადგენელ ნაწილად(მაგ. ორი ან მეტი სხეული, ასტეროიდი). 

ამის მიუხედავად საერთაშორისო ასტრონომიულ კავშირს თანამგზავრის მკაცრი განსაზღვრება ჯერ კიდევ არ განუსაზღვრია.

  



|  |  |
| --- | --- |
| სატურნი | *ეს სტატია ასტრონომიის შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |
Me & The Rhythm is single from Revival
"**Me & the Rhythm**" არის ამერიკელი მომღერლის სელენა გომესის სიმღერა მეორე სტუდიური ალბომიდან Revival (2015). ის გამოვიდა 2015 წლის ორ ოქტომბერს, ციფრულ გადმოსაწერ პლატფორმებზე, როგორც ალბომის პირველი სარეკლამო სიმღერა. სიმღერა დაწერა გომესმა, ჯული მიშელმა, ჯასტინ ტრანტერმა, ხოლო მისი პროდიუსერები არიან რობინ ფრედრიკსონი და მეთიას ლარსონი, ცნობილი როგორც Mattman & Robin. "Me & the Rhythm" იყო, ბოლო სიმღერა რომელიც ჩაიწერა Revivalისთვის, როდესაც გომესმა გადაწყვიტა უფრო მეტი ემუშავა მიშელთან და ტრანტერთან. გომესი ტრეკს თავის საყვარელ სიმღერას უწოდებს ალბომიდან.

"Me & the Rhythm" არის დისკო, საცეკვაო, R&B და სინთპოპ სიმღერა, მისი პროდუქტი შეიცავს დრამისა და Deep houseის ბითებს და ელემენტებს. ტექსტის მიხედვით სიმღერა ეძღვნება საკუთარი თავის დაკარგვას ცეკვის დროს და საცეკვაო მოედანზე ყოფნისას თავისუფლებას, იმ მომენტში. "Me & the Rhythm"-მა დადებითი შეფასებები დაიმსახურა კრიტიკოსებისგან, რომელთაც გომესის ცხელი ვოკალი და ვინტაჟური დისკოს ელემენტები მოეწონათ. Me & the Rhythm-ის პრომოს ხელი შეუწყო სელენა გომესის პერფორმანსმა, რომელიც შედგა The Today Showზე, სადაც მან ასევე შეასრულა Come & Get It და სხვა ჰიტები თავისი ალბომიდან. სიმღერა შეტანილია იყო Revival World Tour-ის სეთლისტი, რომელიც გაიმართა 2016 წელს.

კომერციული შესრულება
--------------------

როცა სიმღერა გამოვიდა, როგორც სარეკლამო სინგლი, მან დაიკავა 57-ე პოზიცია კანადის ცხელ ასეულში. ამავე დროს მან ვერ დაიკავა პოზიცია ბილბორდის ცხელ ასეულში (მთავარ ჩარტში), მაგრამ ის ჩარტირებდა Bubbling Under Hot 100ში მეექვსე პოზიციაზე. 10 ოქტომბერს, 2015 წელს, იგი დებიუტირდა 165-ე პოზიციაში საფრანგეთის სინგლების ჩარტში, საბოლოოდ კი დაიკავა 143-ე პოზიცია. ჩეხეთში სინგლი ციფრული სინგლების ტოპ 100ში იკავებდა 83-ე პოზიციას, ცოლო სლოვაკეთში ამავე ჩარტში იკავებდა 68-ე პოზიციას.

ჩარტები
-------

| ჩარტი (2015) | პოზიცია |
| --- | --- |
| კანადა (Canadian Hot 100) | 57 |
| ჩეხეთის რესპუბლიკა (Singles Digitál Top 100) | 83 |
| საფრანგეთი (SNEP) | 143 |
| სლოვაკეთი (Singles Digitál Top 100) | 68 |
| აშშ (Bubbling Under Hot 100 Singles) (*Billboard*) | 6 |

ლიტერატურა
----------

1. ↑  Lindner, Emilee (October 12, 2015). „Watch Selena Gomez Be The 'Boss' In 'Today' Show Performance". MTV News. Viacom. ციტირების თარიღი: February 9, 2016.
2. ↑  Chaffey, Jesse.  (August 12, 2016) Selena Gomez at Brisbane Entertainment Centre. *Scenestr*. ციტირების თარიღი: July 7, 2017.
3. ↑  "Selena Gomez – Chart history" Canadian Hot 100 - Selena Gomez. წაკითხვის თარიღი: October 13, 2015.
4. ↑  "ČNS IFPI" (ჩეხურად). Hitparáda – Digital Top 100 Oficiální. IFPI Czech Republic. *შენიშვნა: შეიყვანეთ 201546 ძიებაში*. წაკითხვის თარიღი: November 25, 2015.
5. ↑  "Lescharts.com – Selena Gomez – Me & The Rhythm" (ფრანგულად). Les classement single. წაკითხვის თარიღი: October 18, 2015.
6. ↑  "SNS IFPI" (სლოვაკურად). Hitparáda – Singles Digital Top 100 Oficiálna. IFPI Czech Republic. *შენიშვნა: შეიყვანეთ 201546 ძიებაში*. წაკითხვის თარიღი: November 25, 2015.
7. ↑  Chart Search – Selena Gomez. Bubbling Under Hot 100 Singles for Selena Gomez.  დაარქივებულია ორიგინალიდან — მაისი 11, 2017. ციტირების თარიღი: November 1, 2015.
**თანამეგობრობის ზღვა** — ზღვა სამხრეთის ოკეანეში, კოსმონავტთა და დეივისის ზღვებს შორის, აღმოსავლეთი ანტარქტიდის ნაპირებთან. განლაგებულია ენდერბის მიწასა და დასავლეთ შელფურ მყინვარს შორის. მის ნაპირებთანაა მაკ-რობერტსონის მიწა და პრინცესა ელისაბედის მიწა. ფართობი 260 ათ. კმ². ზღვის სამხრეთი ნაწილი წყალმარჩხია (500 მ-ზე ნაკლები), ჩრდილოეთ ნაწილში ადგილ-ადგილ სიღრმეები 3000 მ-ს სჭარბობს. ყინულიანი ნაპირები მნიშვნელოვან მონაკვეთზე მეტად მოძრავია. 1964 წელს ეიმერის შელფური მყინვარის გიგანტური აისბერგის მოპობის შედეგად პრიუდსის ყურეში ნაპირმა 160 კმ მანძილზე უკან დაიხია 60-70 კმ-ით. წლის უმეტეს დროს დაფარულია მოდრეიფე ყინულით, ბევრია აისბერგი, განსაკუთრებით დასავლეთ ნაწილში. თანამეგობრობის ზღვის ნაპირებზე არის ავსტრალიური სამეცნიერო სადგურები: მოუსონი და დეივისი. სახელი ეწოდა სხვადასხვა სახელმწიფოთა მიერ ანტარქტიკაში ჩატარებული ერთობლივი კვლევითი მუშაობის აღსანიშნავად. როგორც ცალკე ზღვა გამოიყო 1962 წელს საბჭოთა ანტარქტიდული ექსპედიციის მიერ.

რესურსები ინტერნეტში
--------------------

* თანამეგობრობის ზღვა — სტატია დიდი რუსული ენციკლოპედიიდან (რუსული)

|  |  |  |  |  |
| --- | --- | --- | --- | --- |
| 

| ხ • გ • რ
სამხრეთის ოკეანის ზღვები |
| --- |
|  |
| 
ამუნდსენის ზღვა · ბელინსგაუზენის ზღვა · დეივისის ზღვა · დიურვილის ზღვა · თანამეგობრობის ზღვა · კოსმონავტთა ზღვა · ლაზარევის ზღვა · მოუსონის ზღვა · მეფე ჰოკონ VII-ის ზღვა · რისერ-ლარსენის ზღვა · როსის ზღვა · სკოშის ზღვა · სომოვის ზღვა · უედელის ზღვა |  |

 |
**თამაზ ვასაძე** (დ. 1957) — ქართველი ლიტერატურათმცოდნე, კრიტიკოსი. 

1979 წელს დაამთავრა თბილისის სახელმწიფო უნივერსიტეტის ფილოლოგიის ფაკულტეტი, 1982 წელს — თსუ–ის ასპირანტურა უახლესი (მე–20 საუკუნის) ქართული ლიტერატურის სპეციალობით. 1985 წელს დაიცვა დისერტაცია თემაზე „ოთარ ჭილაძის პოეზია". არის ფილოლოგიის მეცნიერებათა დოქტორი. 1984 წლიდან დღემდე მუშაობს ქართული ლიტერატურის ინსტიტუტში. 1999–2005 წლებში იყო განათლების სისტემის რეფორმირების პროექტის („ილია ჭავჭავაძე") კონსულტანტი. არის სამეცნიერო ნაშრომების, ლიტერატურულ–კრიტიკული სტატიების და ესეების ავტორი, რომლებიც წარმოდგენილია მის წიგნებში: „სახეები და პრობლემები", „ფარული შინასამყარო", „ორგვარი ცნობიერება", „ვეფხისტყაოსნის" მხატვრული კონცეფცია". შედგენილი აქვს „ქართული პროზის მცირე ანთოლოგია", „მე–20 საუკუნის ქართული მოთხრობის ანთოლოგია", კრებული „ქართველი მწერლების კომიკური და ტრაგიკომიკური მოთხრობები", „ქართული კრიტიკის სასკოლო ქრესტომათია" ორ ტომად. არის ქართული ენისა და ლიტერატურის მე–10, მე–11, მე–12 კლასების სახელმძღვანელოების ავტორი.

2008–2009 წლებში იყო თბილისის საკრებულოს ლიტერატურული კონკურსის — „გალას" ჟიურის წევრი.

ლიტერატურა
----------

* ქართული ლიტერატურა 10; „დიოგენე"

რესურსები ინტერნეტში
--------------------

* კავკასიის უნივერსიტეტი
* 

* თამაზ ვასაძე — საქართველოს ბიოგრაფიული ლექსიკონი
|  |  |
| --- | --- |
|  | სხვა მნიშვნელობებისთვის იხილეთ **ვაჩნაძიანის კოშკი**. |

**ვაჩნაძიანის მეორე კოშკი** — არქიტექტურული ძეგლი გურჯაანის მუნიციპალიტეტის სოფელ ვაჩნაძიანის სამხრეთით, გუჯიაურებად წოდებულ ტერიტორიაზე განეკუთვნება გვიანდელ შუა საუკუნეებს.

კოშკი ოთხსართულიანი. ზემოთკენ შევიწროვებული ნაგებია საშუალო ზომის რიყის ქვით. კუთხეებში ოდნავ მოზრდილი ქვებია გამოყენებული. კედლის ზედაპირი შიგნიდან და გარედან გასწორებულია ბათქაშით. ძლიერაა დაზიანებული. შემორჩენილია სამი სართული და მეოთხე სართულის კედლების ნაწილი. ჩამონგრეულია ხის სართულშუა გადახურვები. კოშკი აღმოსავლეთიდან დასავლეთით წაგრძელებული სწორკუთხედია. შესასვლელი პირველ სართულზეა აღმოსავლეთიდან. კარი ორივე მხრიდან შეისრულთაღოვანია. პირველი სართულის სამხრეთ კედელში გეგმით ნახევარწრიული, რიყის ქვითა და აგურითა ნაგები შეისრულთაღოვანი ბუხარია. სართულის კედლებში მოწყობილია სწორკუთხა ნიშა რომლებსაც ფიცრული გადახურვა ჰქონიათ. გარდა ამისა, ერთი ნიშაა სამხრეთ კედლის დასავლეთ კიდეშიც. ადრე ამ ადგილას პატარა თაღოვანი ღიობი ყოფილა, რომელიც მოგვიანებით ნიშად გადაუკეთებიათ და მასში ცალმაგი სათოფური მოუწყვიათ. სართული სამი შეწყვილებული სათოფურითა აღჭურვილი ორი აღმოსავლეთ კედელშია, შესასვლელის გვერდებზე, ხოლო ერთი — ჩრდილოეთ კედლის დასავლეთ კედლის ნახევარში. შიდა სივრცეს ოთხი სარკმელი აშუქებდა; ორი მათგანი სამხრეთითაა თითო-თითო აღმოსავლეთითა და დასავლეთით. სართულის ჩრდილო-აღმოსავლეთ კუთხეში მოწყობილია მეორე სართულზე ასასვლელი მასიური ქვის კიბე. 

მეორე სართულის კედლები პირველი სართულის კედლებთან შედარებით ოდნავ თხელია, რის გამოც სართულშუა გადახურვის დონეზე, სართულის მთელ პერიმეტრზე შექმნილია მცირე საფეხური, რომელსაც გადახურვის კოჭები ეყრდნობოდა, ამგვარი საფეხური მესამე და მეოთხე სართულებს შორისაცაა, მაგრამ იგი აქ მხოლოდ სამ კედელს გაუყვება. მესამე სართულზე არის ბუხარი, რამდენიმე სწორკუთხა ნიშა და სათოფურები აღმოსავლეთ კედლის შუაში და სამხრეთ კედლის დასავლეთ კიდეში ფართო ღიობებია, რომლებითაც შესაბამისი კედლების მხარეს მოწყობილ ღია აივნებზე გადიოდნენ. აღმოსავლეთ აივანი კედელს მთელ სიგრძეზე გასდევდა, სამხრეთ აივანი ბევრად უფრო პატარა ყოფილა. ამჟამად აივნებზე გასასვლელი ორივე ღიობი ამოშენებულია, ხოლო აივნებიდან მხოლოდ მათი საყრდენი ხის კონსოლების ნაწილებიღაა შემორჩენილი. აღმოსავლეთ აივანზე გამოსასვლელი სწორკუთხა კარის ორივე მხარეს თითო სწორკუთხა ნიშაა. მეოთხე სართულის კედლების მხოლოდ ნახევარია შემორჩენილი. სამხრეთით ბუხარია საკმაო რაოდენობითაა სათოფურები განათებისთვის სართულის თითოეულ კედელში თითო ფართო ღიობია.

ლიტერატურა
----------

* საქართველოს ისტორიისა და კულტურის ძეგლთა აღწერილობა, ტ. 1-I, თბ. 2013. — გვ. 96-98.
**ვაციწვერა** (Stipa), ბალახოვან მცენარეთა გვარი მარცვლოვანთა ოჯახისა. მკვრივკორდოვანი მცენარეებია. საგველა ყვავილედის თავთუნებში თითო მარცვალა ნაყოფია, რომელსაც ყვავილის ქვედა ფხიანი კილი მჭიდროდ აქვს შემოზრდილი. კილის ფხა უმეტესად შებუსვილია. 

ცნობილია 300-მდე სახეობა, რომელიც გავრცელებულია ორივე ნახევარსფეროს ზომიერ, ტროპიკულ და სუბტროპიკულ სარტყლებში. ვაციწვერას ბევრი სახეობა ველების, პრერიებისა და პამპების ძირითადი კომპონენტია. იზრდება აგრეთვე ღორღიან ფერდობებსა და კლდეებზე. აღმოსავლეთ საქართველოს ბარისა და მთის ველებში — 9 სახეობა გვხვდება; მათგან ლესინგის ვაციწვერა (Stipa lessingiana), ფრთისებრი ვაციწვერა (Stipa pennata) და წვრილფოთოლა ვაციწვერა (Stipa stenophylla) ველის მცენარეულობის ერთ-ერთი ედიფიკატორებია. წურწუმა (Stipa capillata) მეზოფილურ თვისებებს იჩენს, ვრცელდება მთისწინა კალთებსა და ქვიშნარ ნიადაგებზე. იგი სხვა ვიციწვერებთან შედარებით გვიან ვითარდება და ცხოველისათვის კარგი საკვებია მხოლოდ ყვავილობამდე. ვაციწვერას სახეობათა უმეტესობა ქმნის დამოუკიდებელ ფორმაციებს - ვაციწვერიანებს.

ლიტერატურა
----------

* *ნახუცრიშვილი შ.*, ქართული საბჭოთა ენციკლოპედია, ტ. 4, თბ. 1979. — გვ. 333.
**თეჯისის წმინდა კონსტანტინეს ეკლესია** — ეროვნული მნიშვნელობის კატეგორიის კულტურის უძრავი ძეგლი ქვემო ქართლის მხარეში, წალკის მუნიციპალიტეტში, სოფელ თეჯისში.

ეკლესია წარმოადგენს დარბაზულ ნაგებობას. იგი აშენებულია დამუშავებული ქვის კვადრებით. გეგმაში ეკლესია მართკუთხაა, რომელიც აღმოსავლეთით ბოლოვდება აფსიდით, სადაც ორი ნიშია. შესასვლელი სამხრეთიდან აქვს, იგი გარედან არქიტრავულია, შიგნიდან თაღოვანი. აღმოსავლეთის და სამხრეთის კედლებში გაჭრილია სარკმლები. მოგვიანებით ეკლესიისათვის სამხრეთის მხრიდან გაუკეთებიათ მინაშენი, რომლის მხოლოდ კედლებია შემორჩენილი. ეკლესიას შემოვლებული აქვს გალავანი. გალავანს ორი შესასვლელი აქვს, სამხრეთიდან და ჩრდილოეთიდან. ორივე შესასვლელი ქვის მონოლითითაა გადახურული.

თეჯისის წმინდა კონსტანტინეს ეკლესიას კულტურული მემკვიდრეობის ძეგლის სტატუსი მიენიჭა 2006 წლის 30 მარტს საქართველოს კულტურის, ძეგლთა დაცვისა და სპორტის სამინისტროს მიერ, ხოლო ამავე წლის 7 ნოემბერს, საქართველოს პრეზიდენტის № 665 ბრძანებულების თანახმად, მიენიჭა ეროვნული მნიშვნელობის კულტურის უძრავი ძეგლის კატეგორია.

იხილეთ აგრეთვე
--------------

* ეროვნული მნიშვნელობის კატეგორიის კულტურის უძრავი ძეგლების სია‎

რესურსები ინტერნეტში
--------------------

* 

* კულტურული მემკვიდრეობის პორტალი, № 5759

სქოლიო
------

1. ↑  საქართველოს პრეზიდენტის ბრძანებულება № 665, 2006 წლის 7 ნოემბერი, ქ. თბილისი, კულტურის ზოგიერთი უძრავი ძეგლისათვის ეროვნული მნიშვნელობის კატეგორიის მინიჭების შესახებ
Samsung
სამსუნგის ცათამბჯენი სეულში
**სამსუნგი** (სამსუნგ გრუპი) — სამხრეთ კორეის ერთ-ერთი უმსხვილესი სამრეწველო კონცერნი. შეიქმნა 1938 წელს როგორც შიდა ბაზარზე მომუშავე ნედლეულისა და პროდუქტების კომპანია. კომპანია სამსუნგი ახლანდელმა ხელმძღვანელმა, დამაარსებლის უმცროსმა ვაჟმა, საერთაშორისო არენაზე 1980-იან წლებში გამოიყვანა.

სამსუნგში მსოფლიო მასშტაბით 400 000-ზე მეტი ადამიანი მუშაობს. კომპანია აწარმოებს ავტომობილებს, თვითმფრინავებს, ტექსტილს, ხომალდებს, ქიმიკატებს, ელექტროტექნიკას, მობილურ ტელეფონებს, სასურსათო ნაწარმსა და სხვა. სამხრეთ კორეაში სამსუნგი ფინანსურ საქმიანობასაც ეწევა, აქვს სადაზღვევო კომპანიები. სამხრეთკორეულ ქალაქ სუვონს ხანდახან „სამსუნგ-სითისაც" უწოდებენ. ქვეყანაში სამსუნგი უმსხვილესი კომპანიაა და საერთო ბიუჯეტის ნახევარს აყალიბებს.

კომპანია **სამსუნგ ელექთრონიქსი** (Samsung Electronics) 1969 წელს დაარსდა, როგორც ფირმა სანიოს ტელევიზორების ამწყობი საამქრო, დღეისათვის კი სამსუნგ გრუპის უმსხვილესი წევრი და მსოფლიოს ერთ-ერთი უმძლავრესი საწარმო ელექტროტექნიკის წარმოებაში (3-ე ადგილზეა მსოფლიოში). 2006 წლიდან კომპანიის პროდუქცია „პრემიუმ" კლასში გადავიდა. კომპანია 58 ქვეყანაშია განლაგებული და 208 000 მუშაკს აერთიანებს.

სიტყვა **სამსუნგი** ჩინურ ენაზე „სამ ვარსკვლავს" ნიშნავს და *სანსინად* წარმოითქმის. კორეულად კი ეს სიტყვა ჟღერს როგორც *სამსონი* და ერთობ გაურკვეველი, არაერთმნიშვნელოვანი ახსნა აქვს: *ნათელი გზა* ან *სწრაფვა უკეთესობისკენ*; ქართული დაწერილობა და წარმოთქმა საერთაშორისო ტრანსლიტერაციის ნორმების მიხედვით ხდება. დასახელება თავდაპირველად ჩინური იეროგლიფებით იწერებოდა, რაც სამ ვარსკვლავს ნიშნავს და ალბათ დამფუძნებლის — ლი ბენ-ჩოლის სამ ვაჟიშვილს უნდა გამოხატავდეს. (აქვე უნდა ითქვას, რომ კომპანიას ყველაზე უმცროსი ვაჟი უდგას სათავეში , რაც აღმოსავლური ტრადიციების უხეში დარღვევაა)

რესურსები ინტერნეტში
--------------------

* ოფიციალური საიტი დაარქივებული 2015-05-07 საიტზე Wayback Machine.
* Samsung Apps დაარქივებული 2020-05-16 საიტზე Wayback Machine.
* სამსუნგი ტვიტერზე
ლოზუნგი მანჩესტერის გრამატიკის სკოლაზე
**Sapere aude** (გამოითქმის „საპერე ოუდეი") — ლათინური გამოთქმა, რომელიც ნიშნავს „გაბედე იყო ბრძენი", უფრო ზუსტად კი „გაბედე იცოდე". პირველად გამოიყენა რომაელმა პოეტმა ჰორაციუსმა, თუმცა პოპულარული განმანათლებლობის პერიოდში, გერმანელი ფილოსოფოსის იმანუელ კანტის ესეს — „რა არის განმანათლებლობა?" წყალობით გახდა. კანტი Sapere aude-ს მთელი განმანათლებლობის პერიოდის დევიზად მიიჩნევს და განმანათლებლობის ცნების განმარტებაშიც იშველიებს.

გამოთქმის თავდაპირველი გამოყენება უნდა ეკუთვნოდეს რომაელ პოეტ ჰორაციუსს, რომელიც ეპისტოლეების პირველ წიგნში წერს: dimidium facti qui coepit habet: sapere aude, incipe („მან ვინ დაიწყო, საქმის ნახევარი ამით გააკეათა. გაბედე დაიწყო!"). შეიძლება ასევე ითარგმნოს როგორც „გაბედე იყო ბრძენი".

კანტის თავის ესეში პასუხი კითხვაზე: რა არის განმანათლებლობა? გამოთქმას Sapere aude იყენებს განმანათლებლობის ცნების განსამარტად. მიშელ ფუკო 1984 წელს კანტის ესსეს საპასუხო წერილში, ეთანხმება რა კანტს მრავალ დებულებაში, უარყოფს Sapere Aude კონცეფციით მართული პოლიტიკური საზოგადოების იდეას.

სქოლიო
------

1. ↑   | ჰორაციუსის ეპისტოლეები 1.2.40-დან
თირის მონასტერი
**თირის მონასტერი** — ქართული ხუროთმოძღვრების ძეგლი, სამონასტრო კომპლექსი ცხინვალის ჩრდილო-დასავლეთით 8 კმ-ზე, ისტორიულ შიდა ქართლში. კომპლექსის შენობათაგან ყველაზე ადრინდელია XIII საუკუნის II ნახევრის ღვთისმშობლის ეკლესია. თავდაპირველად გეგმით სწორკუთხა დარბაზული ტიპის ნაგებობა ყოფილა, სწორკუთხედშივე მოქცეული საკურთხეველის აფსიდით, რომელსაც ნავისაგან ეკლესიის თანადროული კანკელი გამოყოფდა (კანკელმა ჩვენამდე პირველანდელი სახით ვერ მოაღწია, იგი ხელმეორედ უსისტემოდ არის აწყობილი ძველი ფრაგმენტებისაგან), საკურთხეველში შემორჩენილია XIV–XV საუკუნეების მოხატულობის ნაშთი. XV საუკუნის 20-იან წლებში ეკლესიას მიაშენეს კარიბჭე (ახლა დანგრეულია) და ეგეტერი. წარწერის მიხედვით, ჩრდილოეთ მინაშენი XV საუკუნის 80-იანი წლებისაა, ფასადები მდიდრულად არის გაფორმებული. აღმოსავლეთი, დასავლეთი და სამხრეთი ფასადები დაგვირგვინებულია პროფილირებული, თავიდან ბოლომდე მოჩუქურთმებული ლავგარდნით. ასევე უხვად არის მოჩუქურთმებული კარ-სარკმელთა საპირეებიც. ეკლესიისავე თანადროულია სატრაპეზო, „საიკონომოსო" (ნედლეულის საწყობი), კლდეში ნაკვეთი სენაკები, კოშკი და გალავნის ნაწილი. სამრეკლო XIV საუკუნის ბოლო მეოთხედს მიეკუთვნება. 1682 წელს ეკლესიას ჩრდილო-აღმოსავლეთით საძვალე მიაშენეს. 

2006 წლის 7 ნოემბერს, საქართველოს პრეზიდენტის ბრძანებულების თანახმად მიენიჭა ეროვნული მნიშვნელობის კულტურის უძრავი ძეგლის კატეგორია.

ლიტერატურა
----------

* *ანდღულაძე ნ.* თირის მონასტრის ხუროთმოძღვრული ანსამბლი, თბ. 1976
* *ანდღულაძე ნ.*, ქართული საბჭოთა ენციკლოპედია, ტ. 4, თბ. 1979. — გვ. 683.

რესურსები ინტერნეტში
--------------------

ვიკისაწყობში არის გვერდი თემაზე:
***თირის მონასტერი***

* გურამ ყიფიანი, ნოდარ ამაშუკელი \_ „მოწესრიგებული ქაოსი" ქართულ არქიტექტურაში (თირის მონასტრის ღვთისმშობლის ეკლესია) // Semioticsjournal's Blog

სქოლიო
------

1. ↑  საქართველოს პრეზიდენტის ბრძანებულება № 665, 2006 წლის 7 ნოემბერი, ქ. თბილისი, კულტურის ზოგიერთი უძრავი ძეგლისათვის ეროვნული მნიშვნელობის კატეგორიის მინიჭების შესახებ
**netcat** — პროგრამა, რომელიც გაგზავნის და მიღების საშუალებას იძლევა ქსელის მეშვეობით (TCP-თი ან UDP-თი).
მისი მრავალი სახის გამოყენების თვისებებისთვის ნეტკატს "TCP/IP-ს შვეიცარულ დანას" უწოდებენ.

მაგალითები
----------

ფაილების გადატანა კომპიუტერი foo-დან კომპიუტერ bar-ში, 3333-ტე პორტზე (-l, listen (სმენა)):

```
 user@bar$ nc -l -p 3333 > backup.iso
 user@foo$ nc bar 3333 < backup.iso 
```

დაკავშირება 25-ე პორტზე (როგორც ტელნეტი):

```
 nc mail.server.net 25
```

UDP (-u) პორტები 80-90 არიან თუ არა ღია 192.168.0.1 მისამართზე:

```
 nc -vzu 192.168.0.1 80-90
```

პაიპის შექმნა UDP-თი (-u), 1 წამის მოლოდინით (-w) loggerhost-ზე, 514-ე პორტზე:

```
 "echo ‘<0>message’ | nc -w 1 -u loggerhost 514″
```

ვარიანტები
----------

პირველი ნეტკატის ვერსია არის იუნიქსის პროგრამა. მისი ავტორი
არის ცნობილი როგორც Hobbit-ი (ჰობიტი).
ვერცია 1.1 გამოუშვა 1996 წლის მარტს.

სხვადასხვა ნეტკატის ვერციები არსებობენ, სხვადასხვა ოპერაციული სისტემებისთვის:

- GNU netcat სულ თავიდან არის დაწერილი გიოვანი გიაკობის მიერ 

- ვინდოუსის (MS-Windows) ვერცია შექმნილი კრის ვისოპალის მიერ

- ვინდოუს ცეს (Windows CE აგრეთვე ცნობილი როგორც Windows Mobile) ვერცია 
გადატანილია ანდრეას ბიშოფის მიერ 

  

ზოგიერთ ოპერქციულ სისტემებში, შეცვლილ ვერციებს ქვიათ ხოლმე *nc*, *ncat*, *pnetcat*, *socat*, *sock*, *socket*, *sbd*.

*socat*-ი არის ყველაზე კომპლექსური ნეტკატისავით პროგრამა რახან უფრო მეტი შესაძლებლობები გააჩნია.

Cryptcat არის ნეტკატის ვერცია რომელიც შეიცავს კრიფტოგრაფიულ შესახლებლობებს.

იხილეთ აგრეთვე
--------------

* ტელნეტი

* Nmap

რესურსები ინტერნეტში
--------------------

* (ინგლისური) OpenBSD nc(1) man page
* (ინგლისური) GNU netcat
* (ინგლისური) Download Netcat for Windows -- Md5sum=37f2383aa4e825e7005c74099f8bb2c3
* (ინგლისური) Socat
* (ინგლისური) Netcat for Windows CE დაარქივებული 2008-10-08 საიტზე Wayback Machine.  (PocketPC, Windows Mobile)
* (ინგლისური) Guida a Netcat დაარქივებული 2009-01-26 საიტზე Wayback Machine.
* (ინგლისური) Advanced Netcat Tutorial
* (ინგლისური) Netcat - a couple of useful examples დაარქივებული 2008-12-18 საიტზე Wayback Machine.
**თისელის ნასოფლარი** — არქეოლოგიური ძეგლი ახალციხის მუნიციპალიტეტის სოფელ თისელში.
ნასოფლარის ცენტრი მდებარეობდა თითქმის საძირკვლამდე დანგრული ეკლესია. ნასოფლარი სამხრეთიდან და აღმოსავლეთიდან შემოსაზღვრულია მთებით, ჩრდილოეთიდან და სამხრეთიდან აკრავს გაშლილი ველი. ძეგლს დასავლეთიდან დაახლ. 1,5 კილომეტრის დაშორებით ჩამოუდის პატარა მდინარე თისელი, რომელიც მდინარე მტკვრის მარცხენა შენაკადია. განათხარი ნასოფლარის ნაშთი შემორჩენილია ერთმანეთთან მჭიდროდ მიჯრილი საცხოვრებელი და სამეურნეო ნაგებობებით, რომლებიც განლაგებულია აღმოსავლეთიდან დასავლეთით დაქანებულ ფერდობზე. არქეოლოგიური ექსპედიციის მიერ გათხრილი და შესწავლილი იქნა ოთხი ძირითადი ნაგებობა, რომელთაგან ორი საცხოვრებელია შიგ გამართული კერითა და თონით, ორი კი სამურნეო დანიშნულების შენობა იყო. აქვე გამოვლინდა ქვიშაქვის საშუალო ზომის დაუმუშავებელი ქვებით ნაგები სამეურნეო ორმო - ხარო. თისელის ნასოფლარის გათხრებისას მიკვლეული არქეოლოგიური მასალის უდიდესი ნაწილი კერამიკაა. გვხვდება ლითონის, ქვისა და მინის ნივთებიც.

რესურსები ინტერნეტში
--------------------

* 

* კულტურული მემკვიდრეობის პორტალი, № 20013